b'\n_START_ARTICLE_\nEberhard \xc5\xa0o\xc5\xa1tanjski\n_START_SECTION_\n\xc5\xbdivljenje\n_START_PARAGRAPH_\nEberhard \xc5\xa0o\xc5\xa1tanjski se skupaj s svojim bratom Hermanom kot vitez \xc5\xa0o\xc5\xa1tanjski prvi\xc4\x8d pojavi l. 1189 v listini, s katero  je salzbur\xc5\xa1ki nad\xc5\xa1kof Aldalbert III. potrdil \xc5\xa1o\xc5\xa1tanjsko posest samostanu v Berchtesgadnu. \xc5\xbde leta 1201 in nato \xc5\xa1e v naslednjih desetletjih se Eberhardus et Hermannus de Sonensteine omenjata kot fevdnika bamber\xc5\xa1kega \xc5\xa1kofa Ekberta in njegovi pri\xc4\x8di, v nekaterih drugih virih se pa omenjata kot de Schonenstein. Naslednja omemba pravi, da imata brata Eberhard in Herman \xc5\xa1entpavelski fevd vas in novine v kraju, imenovanem \xe2\x80\x9cGafrid\xe2\x80\x9d, Eberharda pa najdemo nato omenjenega samega v listini, ki je bila spisana 5. julija 1199 v Bre\xc5\xbeah. Kot pri\xc4\x8di salzbur\xc5\xa1kega nad\xc5\xa1kofa se pojavljata v letih med 1193\xe2\x80\x931220 ter leta 1236.  _NEWLINE_Predvideva se, da bi naj bili \xc5\xa0o\xc5\xa1tanjski ena izmed vej dru\xc5\xbeine Dravskih z Dravskega dvora in se kot le-ti pojavljajo med leti 1105-1126. To, da sta bili Dru\xc5\xbeini Dravskih in \xc5\xa0o\xc5\xa1tanjskih povezani, potrjuje tudi dejstvo, da je \xc5\xa1o\xc5\xa1tanjsko posestvo ob osvoboditvi Dravskih gospodov izpod Spanheimske vezi postalo alod, se pravi posestvo v popolni lasti \xc5\xa1o\xc5\xa1tanjskih, brez kakr\xc5\xa1nihkoli dajatev. \xc5\xa0e eno dejstvo, ki dokazuje, da sta bili dru\xc5\xbeini Dravskih in \xc5\xa0o\xc5\xa1tanjskih povezani, je spoznanje, da sta bila Eberhard \xc5\xa0o\xc5\xa1tanjski in Eberhard Dravski, ki se v virih omenja kot liber homo, se pravi kot predstavnik visokosvobodnega plemstva, ena in ista oseba. Nadalje izvemo po dokumentu iz leta 1192 celo, da sta bila tudi Herman II. Dravski in Herman \xc5\xa0o\xc5\xa1tanjski ista oseba. Mo\xc5\xbeno je tudi, da so bili \xc5\xa0o\xc5\xa1tanjski povezani z rodbino \xc5\xa0ale\xc5\xa1kih vitezov. O mo\xc5\xbeni skupni poti teh dveh dru\xc5\xbein, \xc5\xa0o\xc5\xa1tanjskih in \xc5\xa0ale\xc5\xa1kih, govori tudi skupno pojavljanje Eberharda \xc5\xa0o\xc5\xa1tanjsko-Dravskega in Bertolda \xc5\xa0ale\xc5\xa1kega v treh listinah iz let 1162, 1164 in 1189. _NEWLINE_Bogastvo rodbine \xc5\xa0o\xc5\xa1tanjskih je bilo za \xc4\x8das druge polovice dvanajstega stoletja relativno veliko in predvsem zaokro\xc5\xbeeno. Eberhard \xc5\xa0o\xc5\xa1tanjski se v listini iz leta 1173 imenuje tudi Eberhard Katzensteinski, kar ka\xc5\xbee, da so v 12. stoletju imeli svobodni gospodje \xc5\xa0o\xc5\xa1tanjski poleg \xc5\xa1o\xc5\xa1tanjskega gradu v svojih rokah velika posestva na zahodu doline, medtem ko so \xc5\xa0ale\xc5\xa1ki obvladovali vzhodni del. \xc4\x8ceravno se sama stavba prvi\xc4\x8d omenja \xc5\xa1ele v listini datirani v leto 1318 kot purch Schonstain je iz listin smiselno sklepati, da je \xc5\xbee pred tem na temu podro\xc4\x8dju, za \xc4\x8das Eberharda in Hermana \xc5\xa0o\xc5\xa1tanjskega, stala utrdba oziroma zametki gradu, ki so ga nato prevzeli Vovbr\xc5\xbeani in je danes znana kot Grad \xc5\xa0o\xc5\xa1tanj oziroma kot Pusti grad_NEWLINE_Dru\xc5\xbeinska sre\xc4\x8da rodbine de Sonensteine pa vendarle ni zdr\xc5\xbeala dolgo in \xc5\xbee leta 1268 je rodbina izumrla, njihova posest pa je pre\xc5\xa1la v last rodbine Vovber\xc5\xa1kih.'